Monografija, koju imamo radost večeras predstaviti, nastala je kao ishod susreta dviju značajnih obljetnica: pedeset godina postojanja Osnovne škole Gornje Vrapče i 150 godina školstva u Vrapču. Poticaj je došao od ravnateljice Tanje Djaković prije otprilike godinu dana . Zatim je slijedio period prikupljanja dokumenata i arhivske građe kako bismo što bolje razumjeli dugačku povijest osnovne škole u Vrapču. U cilju slaganja cjelovite slike o životu škole, posjetili smo Hrvatski školski muzej, Državni arhiv u Zagrebu i Muzej grada Zagreba gdje smo pronašli vrijedne dokumente i rijetke fotografije. Glavni izvor podataka o životu škole bile su školske spomenice. Više ili manje detaljno spomenice su bilježile važnije društvene događaje, promjene učitelja i upravitelja u školi, promjene naziva škole i promjene država u kojima je škola djelovala, poteškoće s kojima su se učitelji suočavali te bolesti od kojih su djeca pobolijevala .

Te 1863. godine, kada je započela s radom pučka škola u Vrapču, još nisu postojale neke od najstarijih pučkih škola u gradu Zagrebu, a zapadno od tadašnjeg Zagreba djelovala je samo škola u Stenjevcu. U prvim godinama škole upisivana su djeca s područja Vrapča, Krvarića, Jačkovine, Završja, Gorenca, Kustošije, Jaruna, Španskog, Rudeša i Prečkog. O tome koliku je važnost imala škola govori podatak da su je posjetile najuglednije osobe hrvatskog društva onoga vremena, Ivan Mažuranić i Ivan Kukuljević Sakcinski, a kasnije i Izidor Kršnjavi.

Učenici i učitelji škole bili su svjedoci društvenih i političkih događaja. Tako su, 1895. godine, sudjelovali u mimohodu prilikom proslave boravka kralja Franje Josipa u Zagrebu, 1920. godine su pozdravili kraljevića Aleksandra na njegovom putu od Zagreba do Samobora, 1934. godine prisustvovali su ispraćaju kralja Aleksandra čije je tijelo bilo izloženo na Glavnom kolodvoru u Zagrebu, a 1980. godine ispratili su Josipa Broza na „posljednjem putovanju“ od Ljubljane do Beograda. U svom sto pedeset godišnjem djelovanju škola je promijenila 22 upravitelja. Nabrojit ćemo samo neke od njih, one koji su preko deset godina vodili školu: Tomo Španović, Velimir Lisac, Ivo Majanović, Marko Ibrišimović i Ante Jozić.

Uspoređujući, danas, prošlo vrijeme sa sadašnjim i žaleći se na nedostatak društvenog ugleda učitelja, loš materijalni položaj škola te neodgovarajuće nagrađivanje učitelja u odnosu prema ostalim profesijama, u pregledanim smo se arhivskim izvorima još jednom osvjedočili o težini učiteljskog poziva kada je jedan učitelj poučavao u dvije smjene, a vrlo često i nedjeljom, veliki broj djece različitih uzrasta čije su obitelji mnogočime oskudijevale.

Ponajviše nas je nadahnuo primjer života i rada, drugog po redu učitelja u Vrapču, Tome Španovića. U samim počecima škole ovaj je učitelj poučavao oko 150 učenika razvrstanih u četiri razreda. Učiteljski posao radio je od 1866. do 1908. godine, pune 42 godine. Nedjeljom je svirao orgulje u crkvi, kako je tada bilo uobičajeno, a među mještanima je bio toliko omiljen da su njemu u čast dali napraviti vitraj u crkvi sv. Barbare. Bio je dobar prijatelj sa župnikom Ivanom Kučekom kojeg su zbog prekrasnih propovijedi zvali „Zlatousti“ i koji je poznat kao jedan od osnivača pjevačkog društva „Kolo“. Zahvaljujući prijateljstvu župnika Kučeka i učitelja Španovića i njihovoj ljubavi prema glazbi, pjevanje u Vrapču bilo je nadaleko poznato. Povodom 91. rođendana ovog učitelja mještani su napisali pjesmu kojom hvale njegovu veselu i blagu narav te predan rad i strpljivost u podnošenju životnih tegoba.

U svojoj sto pedeset godišnjoj prošlosti škola je promijenila 7 naziva i 6 država. U vremenu do završetka Drugog svjetskog rata nazivala se: Niža obospolna pučka učiona u Vrapču, Državna osnovna škola u Vrapču, Narodna škola u Vrapču i Državna mješovita pučka škola Vrapče. Od 1934. godine škola djeluje u dvjema zgradama; jedna u Donjem Vrapču, a druga u Gornjem Vrapču. Uprava škole nalazila se u Gornjem Vrapču. U periodu nakon Drugog svjetskog rata glavna škola postaje Osnovna škola u Donjem Vrapču, a Osnovna škola u Gornjem Vrapču postaje područna. Od 1. rujna 1965. godine djeluje samostalno u novoj školskoj zgradi. 1974. godine mijenja naziv u Osnovna škola Vlade Prišlina, a u samostalnoj Hrvatskoj školi se vraća prvotno ime, Osnovna škola Gornje Vrapče, koje nosi i danas.

Jedan dio podataka, koji nisu nigdje zabilježeni, doznali smo u razgovoru s bivšim zaposlenicima škole: Tomom Barbarićem, Milanom Bašićem, Ninoslavom Đukez, Mirom Kučeković, Milicom Trzun i Ivanom Vajdom , kojima zahvaljujemo na susretljivosti.

Zahvaljujemo i bivšim učenicima škole Jozi Ćuriću i Marjanu Krajni na intervjuima kojima su obogatili monografiju. Zahvaljujemo i učenicama osmog razreda Pauli Djaković, Piji Rebić, Heleni Sambol i Katarini Vorel na pripremi pitanja za intervjue.

Zahvaljujemo i bivšim učiteljicama škole: Branki Silić na fotografijama, Milici Trzun na intervjuu i Ivani Vajdi na sjećanjima iz prošlosti škole. Zahvaljujemo mještanki Zorici Barbarić na lijepom tekstu na narječju Gornjeg Vrapča. Zahvaljujemo bivšem domaru Tomi Barbariću i sadašnjem domaru Nenadu Štimcu na sjećanjima .

Zahvaljujemo i obiteljima (Balun, Bešlić, Boronić, Catela, Jakopović i Šalković) koje su nam ustupile obiteljske fotografije i posebno obitelji Jakopović koja nam je, osim vrlo starih fotografija, ustupila i vrijedne dokumente.

Zahvaljujemo povjesničaru umjetnosti Mari Grbiću na pomoći oko prikupljanja fotografija snimljenih početkom dvadesetog stoljeća u Gornjem Vrapču i nacrta nove školske zgrade te na konstruktivnoj kritici teksta i grafičke obrade.

Posebno zahvaljujemo Damiru Horvatiću koji je u vrlo kratkom periodu grafički pripremio publikaciju i Hrvoju Markoviću na tiskanju iste.

Zahvaljujemo i učenicama drugog razreda Lauri Katić, Marini Štrtak Đukanović, Emi Ban i Jani Kapusti koje su se pozabavile vrlo složenim zadatkom izrade naslovnice monografije.

Zahvaljujemo i svim prošlim i sadašnjim učenicima škole čiji likovni radovi krase ovu monografiju i čiji joj literarni radovi daju posebnu toplinu.

Na kraju zahvaljujemo marljivim i kreativnim učiteljima škole koji su davali savjete kako bi ova monografija bila što kvalitetnija, koji su pisali priloge, pripremali likovne radove i fotografije, prikupljali i sistematizirali podatke te koji su na bilo koji način podržavali ovaj projekt.

Uredništvo: Gordana Aničić, Ani Grbin Janović, Anita Silić Puklin i Andrea Škribulja Horvat